Dr MJ du Plessis Gereformeerde Kerk Bellville Datum: 7 Mei 2006 (oggend)
Sing vooraf: Psalm 130:1, 2 (633)
Lofpsalm 66:1, 7 (320)
Na die wet bely ons voor God ons sondeskuld en bid vir vergewing van ons sondes met Ps. 85:3 (429)
Psalm 89:6 (445)
Skriflesing: Markus 6:14-29
Teks: Markus 6:20
Want Herodes was bang vir Johannes, omdat hy wis dat hy ’n regverdige en heilige man was, en hy het hom beskerm; en nadat hy hom gehoor het, het hy baie dinge gedoen en graag na hom geluister. (Markus 6:20 AFR53)
Daar is mense wat in hulle lewens duidelike tekens daarvan vertoon dat die Heilige Gees in hulle werk maar, menslik gesien, kom hulle net nie sover dat die ware aanbidding met alles wat daarmee saamgaan voluit beslag in hulle lewens kry nie. Sulke mense gaan uiteindelik verlore omdat die lewe sy stempel op hulle af forseer.
So ’n mens was Herodes. Die Bybel vertel baie van hierdie man en van sy geloofslewe. Ons weet die volgende dinge van hom:
Hy is die jongste seun van die Herodes wat koning was toe die Here Jesus gebore is.
Hy was ’n Jood.
Hy is die Herodes na wie Pilatus vir Jesus gestuur het die nag van die Here Jesus se verhore.
Uit die hoofstuk wat ons saam gelees het, weet ons van sy geloof die volgende:
Hy het geglo in die opstanding uit die dode.
Toe koning Herodes dit hoor – want sy naam het bekend geword – het hy gesê: Johannes die Doper het uit die dode opgestaan, en daarom werk dié kragte in Hom. (Markus 6:14 AFR53)
Hy het geglo dat daar anderkant die dood groter kragte is as wat in hierdie lewe is – hy het juis geglo dat die kragte van anderkant die dood die wonders bewerk het wat Jesus gedoen het!
Herodes het goed verstaan wat regverdigheid en heiligheid in die oë van die Here beteken.
Hy het ook goed geweet wanneer daar ’n mens is wat aan hierdie vereistes voldoen.
Maar toe Herodes, die viervors, deur hom bestraf is oor Heródias, die vrou van Filippus, sy broer, en oor al die slegte dinge wat Herodes gedoen het, het hy by alles nog dit gevoeg, dat hy Johannes in die gevangenis opgesluit het. (Lukas 3:19-20 AFR53)
Dit beteken tog dat hy taamlik baie van die geloofswêreld moes verstaan het.
Daarom het hy graag na Johannes geluister en graag dinge gedoen wat Johannes hom geleer het.
Nadat Johannes die Doper met hom gepraat het oor baie dinge wat hy verkeerd gedoen het, het Herodes heelwat van hierdie dinge reggemaak.
Matteus skryf dat Herodes Johannes as profeet erken het (Matteus 14:5).
En hoewel hy hom wou doodmaak, het hy die skare gevrees, omdat hulle hom vir ’n profeet gehou het. (Matteus 14:5 AFR53)
Hy was ongetwyfeld beïndruk met die dinge wat Johannes die Doper hom vertel het, want hy het graag na hom geluister.
Hy was ook baie diep hartseer toe hy uiteindelik gedwing was om Johannes die Doper te laat onthoof.
Hieruit word daar ’n paar dinge rondom Herodes vir ons duidelik.
Dinge soos dat die prediking van Johannes die Doper tog Herodes se gewete bereik het.
Daarom het hy goeie dinge gedoen en probeer doen.
Hy het net nie die innerlike krag en oortuiging gehad om dit uiteindelik af te rond nie.
Herodes was ’n tweespoor-mens. Daarom het hy in ’n tweestryd beland toe hy van Jesus gehoor het, en begin dink het dat dit Johannes was wat uit die dood opgestaan het.
Wat het met Herodes gebeur? Hy was in die middel tussen twee mense:
Aan die een kant Johannes die Doper.
Aan die ander kant sy vrou Herodias.
Die twee mense simboliseer ook eintlik twee wêrelde:
Johannes het Herodes probeer oortuig van bekering tot God.
Herodias was die verleidster wat vir die Here geen respek betoon het nie.
In ’n sekere sin moet mens vir Herodes respek hê, want hy het probeer om sy vrou se duiwelswerk dood te smoor.
Maar hy het dit nie reguit gedoen en haar pertinent teëgegaan of vermaan nie.
Hy het sy dinge so gedoen dat hy dit laat lyk het asof hy haar haar sin gee, terwyl dit wat hy wou bereik iets anders was.
So het hy Johannes laat vang en in die tronk gestop op aandrang van sy vrou.
Die Bybel sê ook uitdruklik dat hy dit gedoen het om Johannes te beskerm. Herodes het geweet dat Herodias hom nie in die tronk sal kan doodmaak nie.
Daarmee het Johannes natuurlik nader aan Herodes gekom.
Meteens was hy in ’n posisie om meer na Johannes te luister en met die boodskap van die Here bekend te word.
Dit het toe ook waar geword – dit is die betekenis van die woorde dat Herodes graag na Johannes geluister het.
Johannes kon Herodes egter net nie sover kry dat hy die saak van God volkome steun nie.
Herodes het bly huiwer, daarom het die lewe self sy lewe beslis.
Omdat hy nie kon standpunt inneem vir die waarheid nie, het sy vrou hom in ’n situasie geplaas waar hy (en nie sy nie!) Johannes moes doodmaak.
Meteens het sy poging om Johannes te beskerm, uitgeloop op sy eiehandige moord van Johannes die Doper.
Dit is ’n gevaarlike situasie as ons nie op die punt kan kom waar ons weet wat die Here verwag, en dit dan met volle oortuiging doen nie.
Die probleem met baie sogenaamde gelowiges is dat hulle graag luister na die dominee se preke – net soos Herodes.
Hulle erken en weet dat alles wat in die Bybel waar is.
Maar hulle kan hierdie erkenning nooit omskep in ’n ware geloof met die bypassende werke nie.
Uiteindelik kies die lewe dan vir hulle, en dan is dit met hulle verby – soos met Herodes.
Dit is nie net gelowiges wat hierdie stryd deurmaak nie.
Die Here sê dat die heidene se optrede bewys dat die eise van die wet in hulle harte geskrywe staan.
Ook hulle gewetens getuig daarvan wanneer hulle in ’n innerlike tweestryd deur hulle gedagtes aangekla of vrygespreek word.
. . . omdat hulle toon dat die werk van die wet in hulle harte geskrywe staan, terwyl hulle gewete saam getuienis gee en die gedagtes mekaar onderling beskuldig of ook verontskuldig, (Romeine 2:15 AFR53)
Ons weet mos almal hoe die saak met die heidene nou staan, want hulle kom – soos Herodes – nooit tot bekering nie, en gaan verlore. Ons moenie so wees nie.
U moet onthou dat mense wat aan die Here Jesus behoort, geestelik verander is.
Ons is nie mense soos hy wat bang is vir die profete, maar nog steeds innerlik weier om tot bekering te kom nie.
Ons is mense wat sodanig verander is deur die kruisdood dat geestesgawes weer herstel is: Ons kan die stem van die Heilige Gees hoor, en ons kan na Hom luister!
Almal wat Ek liefhet, bestraf en tugtig Ek. Wees dan ywerig en bekeer jou. (Openbaring 3:19 AFR53)
Wie ’n oor het, laat hom hoor wat die Gees aan die gemeentes sê. (Openbaring 3:22 AFR53)
Herodes het uiteindelik alles verloor, want hy het sy saligheid verloor.
Hy het graag na Johannes geluister, maar nie tot bekering gekom nie.
Met ons moet dit anders wees. Ons gaan baie groot dinge belewe. Luister net weer na wat die Here self sê:
Wie ’n oor het, laat hom hoor wat die Gees aan die gemeentes sê. Aan hom wat oorwin, sal Ek gee om te eet van die boom van die lewe wat binne in die paradys van God is. (Openbaring 2:7 AFR53)
Die Here belowe met hierdie woorde die ewige lewe op die nuwe aarde van God.
Dink hierby aan die woorde van Openbaring 2:11:
Wie ’n oor het, laat hom hoor wat die Gees aan die gemeentes sê. Die wat oorwin, sal deur die tweede dood geen skade ly nie. (Openbaring 2:11 AFR53)
Elkeen wat kan hoor, moet luister na wat die Gees vir die gemeentes sê. Dié wat die oorwinning behaal, sal beslis nie deur die tweede dood getref word nie. (Openbaring 2:11 NAV)
Wanneer die Here Jesus op die wolke kom, word alle mense finaal geoordeel.
Die wat die Here nie aanbid het nie, gaan dan hel toe – dit is die tweede dood.
Hier belowe die Here dat die wat weet wat Hy van ons verwag en dit dan doen, nie in die hel sal beland nie.
Die Here herhaal hierdie beloftes dat ons dit baie goed sal hê in die hiernamaals ook in Openbaring 2:17. Luister net weer:
Wie ’n oor het, laat hom hoor wat die Gees aan die gemeentes sê. Aan hom wat oorwin, sal Ek gee om te eet van die verborge manna, en Ek sal hom gee ’n wit keursteen, en op dié steen ’n nuwe naam geskrywe wat niemand ken nie, behalwe hy wat dit ontvang. (Openbaring 2:17 AFR53)
Dit is nie so maklik dat ons kan dink dat ons maar standpuntloos kan lewe en mense na alle kante toe tevrede stel nie.
Daar is ’n maatstaf wat deur die Here aangelê is, waarmee ons verantwoordelikheid gemeet word.
Die Here sê dat ons wat uit God is, Hom ken.
Die mense wat nie uit God is nie, luister nie na die Here of na die prediking van sy Woord nie.
Hieraan kan ons die Gees van die waarheid en die gees van die dwaalleer onderskei.
Die Here Jesus het tot op die laaste oomblikke van sy lewe nog voluit vir die waarheid getuig.
Pilatus het vir Hom gevra of Hy tog wel ’n koning is. Toe het Jesus gesê:
U sê dat Ek ’n koning is. Hiervoor is Ek gebore en hiervoor het Ek in die wêreld gekom, om vir die waarheid te getuig. Elkeen wat uit die waarheid is, luister na my stem. (Johannes 18:37 AFR53)
Dit is soos u sê: Ek is ’n koning. Ek moet oor die waarheid getuienis aflê. Hiervoor is Ek gebore, en hiervoor het Ek na die wêreld toe gekom. Elkeen wat aan die waarheid behoort, luister na wat Ek sê. (Johannes 18:37 NAV)
Wat is ons troos?
Ons is uit God, daarom luister ons na die woorde van God.
Ons is deur die Here Jesus Christus se kruisdood so verander dat ons kinders van God is – die Here het dus self vir ons die keuse gemaak.
Maar nou is die punt dat ons in hierdie keuse moet bly voortlewe.
Die Gees van die Here is altyd by ons; ons het die Woord van die Here.
Ons weet wat is reg en verkeerd.
Daarom moet ons nie soos Herodes wees wat net luister maar nie tot die daad kan oorgaan nie. Kom ons dien die Here met ’n sterk en standvastige lewe, omdat Hy ons toegerus het om dit te kan doen.
Skrifberyming 2-2:1 (Sb 34:1)
Datum: 7 Mei 2006 (oggend)